Valongo prieplauka
Valongo prieplauka (port. Cais do Valongo) – buvęs dokas Brazilijos miesto Rio de Žaneiro uosto rajone, tarp dabartinių Koeljo ir Kastro bei Sakaduros Kabralo gatvių. Nuo 1811 iki 1850 m. ši prieplauka buvo pagrindinis vergų įvežimo iš Afrikos į Braziliją taškas – iš viso per Valongą pergabenta ~900 000 afrikiečių. Dabar iš doko tėra likusios archeologų atkastos liekanos – senasis sluoksnis menkas, vyrauja 1843 m. pastatyta Imperatorienės prieplauka, skirta priimti Brazilijos imperatoriaus Pedro II žmonai Terezai Kristinai. 1911 m., vykdant miesto pertvarką, prieplauka atsidūrė po žeme. 2017 m. Valongo prieplauka, dėl savo istorinės svarbos, kaip pirmoji Amerikos žemės vieta, kur išlipdavo Brazilijon plaukę vergai, paskelbta UNESCO pasaulio paveldo objektu.